ET Euroopa Liidu Teataja C 346/47

26. septembril 2010 esitatud hagi — Evropaïki Dynamiki versus komisjon

(Kohtuasi T-457/10)

()

2010/C 346/92

Kohtumenetluse keel: inglise

Pooled

Hageja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateena, Kreeka) (esindajad: advokaadid N. Korogiannakis ja M. Dermitzakis)

Kostja: Euroopa Komisjon

Hageja nõuded

— Tühistada informaatika peadirektoraadi otsus valida pakkumus, mille hageja esitas avatud pakkumismenetluses hanke DIGIT/R2/PO/2009/045 „asutusevälised teenused infosüsteemide arendamiseks, uurimistöödeks ja vastava toe osutamiseks” (ELT 2009/S 198-283663) 2. osa „Väljaspool elluviidavad arendusprojektid” peale kõnealuse teenuslepingu saamiseks, paremusjärjestuselt kolmandaks, mitte esimeseks töövõtjaks kaskaadmehhanismis, ning tühistada kõik sellega seotud informaatika peadirektoraadi otsused, sealhulgas otsus sõlmida leping edukaks tunnistatud pakkujatega;

— mõista informaatika peadirektoraadilt hagejale välja hüvitis kõnealuse hankemenetlusega tekitatud kahju eest summas 30 000 000 eurot 2. osa eest ja 3 000 000 eurot kahju eest, mis tekkis võimaluse kaotamise tõttu ning tema maine ja usaldusväärsuse kahjustamise tõttu;

— mõista hageja kohtukulud ja käesoleva hagiga seotud muud kulud välja informaatika peadirektoraadilt, isegi kui käesolev hagi jäetakse rahuldamata.

Väited ja peamised argumendid

Käesolevas asjas palub hageja tühistada otsuse, mille kostja võttis vastu 16. juulil 2010 ja milles ta otsustas valida hageja pakkumuse avatud pakkumismenetluses hanke DIGIT/R2/PO/2009/045 „asutusevälised teenused infosüsteemide arendamiseks, uurimistöödeks ja vastava toe osutamiseks” (1) (ELT 2009/S 198-283663) 2. osa „Väljaspool elluviidavad arendusprojektid” raames paremusjärjestuselt kolmandaks, mitte esimeseks töövõtjaks kaskaadmehhanismis, ning tühistada kõik kostja otsused, mis on sellega seotud, sealhulgas otsus sõlmida vastavad lepingud paremusjärjestuselt esimese ja teise edukaks tunnistatud pakkujaga. Lisaks nõuab hageja, et hüvitataks kahju, mis talle hankemenetlusega tema hinnangul tekitati.

Hagi põhjendamiseks esitab hageja kolm järgmist väidet.

Esiteks väidab hageja, et komisjon rikkus finantsmääruse (2) artikleid 93 ja 94, hea halduse ja läbipaistvuse põhimõtet ning finantsmääruse artikleid 106 ja 107, kuna edukaks tunnistatud konsortsiumi mitme liikme suhtes olid kohaldatavad välistamiskriteeriumid, sest nad oleks pidanud tunnistatama varasemaid lepingulisi kohustusi raskelt rikkunuks ning edukaks tunnistatud konsortsiumi üks liige oli osalenud pettustes, korruptsioonis ja pististe andmises, samas kui edukaks tunnistatud konsortsiumi mitu liiget kasutavad allhankijaid, kes ei asu WTO-s/GPA-s.

Lisaks väidab hageja, et on rikutud hea halduse põhimõtet ja võrdse kohtlemise põhimõtet ning finantsmääruse artikleid 89 ja 98 ning selle üksikasjalike rakenduseeskirjade määruse artiklit 145, kuna mitmel hindajal esines huvide konflikt.

Edasi kinnitab hageja, et hindamisel kasutati ebaselgeid ja õigusvastaseid edukaks tunnistamise kriteeriume, rikkudes nii finantsmääruse artiklit 97 ja selle üksikasjalike rakenduseeskirjade määruse artiklit 138.

Lõpuks väidab hageja, et hankija jättis talle teatamata põhjused, miks edukaks tunnistatud töövõtja pakkumine oli tema omast parem, ning et hankija tegi tema pakkumise ja edukaks tunnistatud konsortsiumi pakkumise hindamisel mitu ilmset hindamisviga. Hageja on seisukohal, et hankija on ka hindamisaruandes kasutanud ebaselgeid ja põhjendamatuid kommentaare, rikkudes seeläbi põhjendamiskohustust.

(1) ELT 2009/S 198-283663.

(2) Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (ELT L 248, lk 1; ELT eriväljaanne 01/04, lk 74).